Diari Oficial de la Generalitat Valenciana


Sumari del DOGV 7370, del 29-09-2014 (2014/8670)

ORDE 77/2014, de 23 de setembre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a entitats participants en el nivell d'iniciació al rendiment en els Jocs Esportius de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7370

Data del DOGV
:   29-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/8670


Data del document
:   23-09-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 77/2014, de 23 de setembre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a entitats participants en el nivell d'iniciació al rendiment en els Jocs Esportius de la Comunitat Valenciana. [2014/8670]  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1de juliol, i reformat per la Llei Orgànica 1/2006, de 10 d'abril, en l'article 49.1.28 establix la competència exclusiva de la Generalitat en matèria d'esports.  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, establix en l'apartat 6 de l'article 2 com a principi rector de l'Administració pública «el reconeixement de la pràctica esportiva com a factor essencial per a l'atenció de la salut, per a l'augment de la qualitat de vida i del benestar social, per al desenrotllament integral de la persona i per al rendiment de beneficis de salut a totes l'edats per mitjà de les activitats físiques oportunes», i en l'apartat 7, el «reconeixement de l'esport i l'activitat física com a valor educatiu que contribuïx a la formació integral de xiquets i jóvens».  
  
D'esta manera, l'article 3 de l'esmentada Llei 2/2011 establix entre les línies generals d'actuació de la Generalitat la d?«Implantar i desenrotllar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà per a la formació integral dels jóvens».  
En este sentit, el seu article 31 preveu com a actuació de promoció de l'esport base els Jocs Esportius de la Comunitat Valenciana, dirigits a la població en edat escolar i oberts a la participació de qualsevol tipus d'entitats.  
D'acord amb això exposat, anualment la conselleria amb competències en matèria d'esport convoca els Jocs Esportius de la Comunitat Valenciana per a xiquets i jóvens en edat escolar.  
Els Jocs Esportius de la Comunitat Valenciana proposen una adaptació del fenomen competitiu que servix com a complement de l'activitat esportiva que duen a terme els jóvens en edat escolar a través de les diferents entitats, i que contempla els valors formatius i constructors de la personalitat que han de considerar-se en estes edats.  
  
Comprenen el nivell d'iniciació al rendiment, que presenta un objectiu més competitiu que el nivell general de promoció, i constituïx la primera etapa en el camí cap a l'esport d'elit i alt rendiment, més adaptat pel seu nivell i organització a entitats que per la seua estructura organitzativa i esportiva així ho aconsellen.  
A fi de promocionar esta àrea esportiva, la Conselleria d'Educació, Cultura i Esport, a través de la Direcció General de l'Esport, a la qual s'atribuïxen les funcions de promocionar i organitzar l'esport en edat escolar, té la intenció d'instrumentar un règim d'ajudes que s'ajustarà als criteris de concurrència, publicitat i objectivitat en la seua concessió.  
  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell; l'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, així com el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport,  
  
  
ORDENE  
  
Article 1. Objecte i aplicació  
L'objecte de les ajudes és fomentar i recolzar les entitats amb equips participants en els Jocs Esportius de la Comunitat Valenciana en el nivell d'iniciació al rendiment, i es dirigixen al finançament dels gastos que es generen per quotes de participació, les quals comprenen els gastos d'inscripció, llicències i arbitratges, així com els seus gastos de desplaçaments.  
Article 2. Beneficiaris i finançament  
Podran sol·licitar estes ajudes les entitats públiques o privades que complisquen els requisits següents:  
1. Estar legalment constituïda i inscrita en el registre públic corresponent.  
2. Estar inscrita i participar en els Jocs Esportius de la Comunitat Valenciana amb equips en el nivell d'iniciació al rendiment en les modalitats esportives que s'establisquen en la convocatòria dels esmentats jocs esportius i d'acord amb les seues bases de competició.  
3. Tots aquells altres requisits que establix l'article 13 de la Llei 38/2003, de 17 de novembre, General de Subvencions (LGS).  
4. Cada anualitat es convocaran aquelles ajudes incloses en els Pressupostos de la Generalitat per a l'exercici corresponent, per la qual cosa no suposaran un increment de gasto pressupostat. Les ajudes convocades es finançaran a càrrec de les aplicacions i programes pressupostaris que s'indiquen en les convocatòries corresponents.  
  
Article 3. Sol·licituds i documentació  
1. Les sol·licituds es realitzaran per mitjà d'una instància dirigida a la conselleria competent en matèria d'esport, segons el model que es trobarà a disposició dels interessats en l'esmentada conselleria i en les direccions territorials d'Alacant, Castelló i València així com a través de les seues pàgines web ?jocsesportiuscv.es- i ?esport.gva.es?.  
2. A la instància, s'acompanyarà la següent informació i documentació:  
a) Fotocòpia compulsada de la inscripció de l'entitat en el registre públic corresponent o bé certificat del registre on es trobe inscrita, en què s'especifique la data d'inscripció i la situació actual. Se n'exceptuen els clubs o entitats esportives que estiguen inscrits en el Registre d'Entitats Esportives de la Comunitat Valenciana, els quals hauran d'indicar el número oficial de registre.  
b) Certificat de la Federació Esportiva de la Comunitat Valenciana, segons el model disponible en les seues pàgines web ?www.jocsesportiuscv.es- i ?www.esport.gva.es?, on figure el nombre d'equips inscrits de l'entitat en cada categoria i els costos de les quotes de participació corresponents en el nivell d'iniciació al rendiment per cada equip, segons els imports aprovats en les bases de competició específiques de cada esport.  
c) Model de domiciliació bancària, en què conste la titularitat del compte bancari on es vullga rebre l'ajuda sol·licitada, excepte quan ja s'haja presentat dins del mateix exercici econòmic davant de la direcció general amb competència en matèria d'esport en compliment d'una altra convocatòria d'ajudes, i sempre que s'indique expressament en quina convocatòria ha sigut presentada.  
d) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions.  
e) Documentació acreditativa de trobar-se al corrent dels seus obligacions tributàries i davant de la Seguretat Social, per mitjà d'un certificat referit al moment de finalització del termini de presentació de sol·licituds, en la forma establida en l'article 22 del Reial Decret 887/2006, pel qual s'aprova el Reglament de la Llei General de Subvencions.  
  
Per a la seua formalització, el beneficiari autoritza expressament a la conselleria amb competència en matèria d'esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i de la comunitat autònoma) i davant de la Seguretat Social.  
En el cas de no autoritzar, el beneficiari haurà de presentar el certificat del compliment, excepte quan ja s'hagen presentat dins del mateix exercici econòmic davant de la direcció general amb competència en matèria d'esport en compliment d'una altra convocatòria d'ajudes, i sempre que s'indique expressament en quina convocatòria han sigut presentats, així com que estos certificats continuen vigents.  
  
3. A més de la informació i documentació assenyalada, l'òrgan instructor podrà demanar-ne qualsevol altra que considere necessària per al millor coneixement i comprensió de l'aplicació de l'ajuda.  
4. Les sol·licituds, junt amb la documentació requerida, es presentaran en el registre general de la conselleria amb competències en matèria d'esport o en els registres de les direccions territorials amb competències en matèria d'esport d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent s'ha de fer en un sobre obert, a fi que en la capçalera del primer full de documentació presentada es faça constar clarament el nom de l'oficina i la data, el lloc i l'hora d'admissió.   
Quan la sol·licitud no es presente en cap dels registres dependents de la conselleria amb competència en matèria d'esport, es recomana remetre per via fax o al correu electrònic ?promoció\_doi@lzp.rl- una còpia de la sol·licitud presentada.  
5. Així mateix, podrà realitzar-se la presentació telemàtica de les sol·licituds, i per a això s'ha d'accedir al catàleg de servicis públics interactius de la Generalitat, accessibles a través de ?www.tramita.gva.es?, i se'n seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents que s'han d'aportar junt amb la sol·licitud no es poden presentar de manera telemàtica, se'n farà l'entrega per registre d'entrada, en el termini més breu possible dins de l'establit en la base 4.1.  
  
Article 4. Termini presentació i esmena  
1. El termini de presentació de sol·licituds, junt amb la resta de la documentació requerida, serà de 30 dies naturals a comptar de l'endemà de la publicació en el Diari Oficial de la Comunitat Valenciana de la convocatòria anual, excepte que en la convocatòria s'establisca un altre termini diferent. L'incompliment d'este termini en determinarà automàticament l'exclusió.  
2. Quan la sol·licitud no reunisca els requisits o falte algun document complementari dels exigits, es requerirà les persones interessades perquè ho esmenen en el termini de deu dies, amb indicació que, si no ho fan així, se les tindrà per desistides de la seua petició prèvia resolució dictada a este efecte, de conformitat amb el que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 5. Procediment, tramitació i resolució  
1. El procediment s'iniciarà d'ofici, en règim de concurrència competitiva, per convocatòria pública mitjançant una resolució dictada pel titular de la direcció general amb competència en matèria d'esport, en la qual es farà menció expressa a la present orde.  
2. L'òrgan encarregat de la instrucció i ordenació del procediment serà el servici adscrit a la direcció general amb competència en matèria d'esport que tinga atribuïdes les funcions de promoció de l'esport i activitat física, el qual acordarà d'ofici totes les actuacions necessàries per a determinar, conéixer i comprovar les dades en virtut de les quals ha de pronunciar-se la resolució.  
3. Examinades les sol·licituds, aquelles que complisquen i acrediten els requisits respectius seran avaluades per una comissió tècnica d'avaluació, formada, almenys, per cinc membres de la direcció general amb competència en matèria d'esport, nomenats en la corresponent convocatòria.  
El règim jurídic de la Comissió serà l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
4. Esta comissió, a través de l'òrgan instructor, elevarà al director general amb competència en esport la corresponent proposta d'ajudes.  
5. A la vista de la proposta de resolució formulada, el titular de la direcció general amb competència en matèria d'esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria anual en el Diari Oficial de la Comunitat Valenciana.  
6. La direcció general amb competència en matèria d'esport notificarà als interessats la resolució de concessió o denegació de les sol·licituds presentades en el mateix termini de sis mesos. La notificació es farà a través de la publicació en el Diari Oficial de la Comunitat Valenciana. Esta publicació substituïx la notificació individual i té els mateixos efectes, d'acord amb l'article 59.6.b de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
7. Transcorregut este termini sense que s'haja dictat i publicat la resolució expressa, els sol·licitants podran entendre desestimades les seues sol·licituds per silenci administratiu. Tot això sense perjuí de l'obligació legal de resoldre que té l'Administració.  
  
Article 6. Criteris de valoració  
Una vegada constituïda la comissió tècnica d'avaluació, esta estudiarà i valorarà les sol·licituds i comprovarà el compliment dels requisits establits en estes bases. Per a la concessió o denegació, si és el cas, de les ajudes corresponents, així com la seua quantificació econòmica, es valorarà atenent els criteris següents:  
  
1. Se sumaran totes les quantitats pagades per quotes de participació de totes les entitats sol·licitants.  
2. Es dividirà l'import global màxim de la convocatòria entre totes les quantitats pagades per quotes de participació de totes les entitats sol·licitants i s'obtindrà un coeficient.  
3. Se sumaran les diferents quotes de participació sufragades per cada entitat sol·licitant per tots els seus equips i es multiplicarà pel coeficient. El resultat serà l'import de les ajudes per entitat.  
4. En el cas que el cost de les actuacions a subvencionar, ateses les sol·licituds presentades, siga inferior a la quantitat màxima consignada com a ajuda, no serà procedent aplicar el coeficient indicat en l'apartat 3 anterior.  
5. L'ajuda màxima concedida a una entitat no podrà ser, en cap cas, superior al cost total ocasionat pels gastos en quotes de participació dels diferents equips esportius d'esta.  
6. Es podrà prorratejar entre els beneficiaris, si així s'establix en la convocatòria corresponent.  
  
Article 7. Publicitat de les subvencions concedides  
1. Seran objecte de publicitat en el Diari Oficial de la Comunitat Valenciana les subvencions que hagen sigut concedides, d'acord amb el que disposa l'article 18 de la Llei 38/2003, de 17 de novembre, General de Subvencions.  
2. No obstant això, quan els imports de les subvencions concedides, individualment considerades, siguen d'una quantia inferior a tres mil euros, la publicitat d'estes en el Diari Oficial de la Comunitat Valenciana podrà ser substituïda, quan així es preveja en la convocatòria corresponent, per la seua publicació en la pàgina web de la conselleria amb competències en matèria d'esport.  
  
Article 8. Obligacions dels beneficiaris  
1. Les entitats beneficiàries de les ajudes estan obligades a:  
a) Realitzar, justificar i difondre l'activitat i la resta de condicions establides en l'article 14 de la Llei 38/2003, de 17 de novembre, General de Subvencions, així com en l'article 47 del Text Refós de la Llei d'Hisenda Pública de la Generalitat Valenciana.  
b) Fer constar expressament en les activitats, els actes i el material de difusió, publicitat i web de l'entitat la col·laboració de la Generalitat i de la conselleria competent en matèria d'esport.  
c) Participar en la competició de nivell iniciació al rendiment en els Jocs Esportius de la Comunitat Valenciana.  
2. Quedarà sense efecte la concessió de l'ajuda si no es realitza l'activitat que va motivar la seua concessió, si deixen de reunir-se els requisits que es van exigir o si s'incomplixen, sense causa que ho justifique, les condicions establides en estes bases.  
  
Article 9. Modificació de la resolució de concessió  
1. La modificació de la resolució de concessió de subvenció, s'ajustarà al que establix l'apartat 8 de l'article 47 del Text Refós de la Llei d'Hisenda Pública de la Generalitat Valenciana.  
2. Així mateix, podran ser motiu de modificació de l'ajuda concedida qualsevol de les circumstàncies següents:  
a) Abandonar la competició una vegada concedida l'ajuda.  
b) Que l'entitat objecte de l'ajuda siga sancionada en ferm pel Tribunal de l'Esport de la Comunitat Valenciana amb motiu de la seua participació en els Jocs Esportius.  
  
Article 10. Procediment de pagament, forma i termini de justificació  
1. Una vegada publicada la resolució de la concessió de l'ajuda a l'interessat, el seu lliurament es produirà d'una sola vegada a la finalització de l'activitat subvencionada i amb la justificació prèvia documental dels gastos corresponents a la realització d'esta.  
2. Per al cobrament de l'ajuda, els beneficiaris hauran de presentar un certificat de la federació autonòmica corresponent en què s'acredite el pagament de les quotes de participació satisfetes per l'entitat sol·licitant per a disputar la competició d'iniciació al rendiment dels Jocs Esportius de la Comunitat Valenciana.  
Si l'activitat es finança amb l'ajuda i, a més, amb fons propis o altres ajudes o recursos, s'haurà d'acreditar en la justificació l'import la procedència i l'aplicació d'estos fons a l'activitat subvencionada.  
  
3. El termini de justificació finalitzarà el 30 de setembre de l'any en curs, sense perjuí del que disposa l'article 70 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
Article 11. Causes de reintegrament de les ajudes  
1. La invalidesa i el reintegrament de les subvencions concedides es regularà de conformitat amb el que disposa l'article 36 i següents de la Llei 38/2003, de 17 de novembre, General de Subvencions.  
2. Podrà ser motiu de minoració de la subvenció el fet de no haver justificat la totalitat de gastos sense un raonament motivat de les causes que ho justifiquen adequadament.  
  
  
DISPOSICIÓ ADDICIONAL  
  
Única  
Es delega en la persona titular de la direcció general amb competència en matèria d'esport la facultat de convocar, concedir o denegar estes ajudes, i se l'autoritza a modificar els termes i els terminis previstos en les bases quan concórreguen circumstàncies que ho aconsellen, així com a adoptar les mesures oportunes per al compliment i aplicació d'esta orde i per a resoldre totes les incidències que es plantegen en la seua interpretació i execució.  
  
  
DISPOSICIÓ DEROGATÒRIA  
  
Única  
Queden derogades totes les disposicions que del mateix rang o d'un rang inferior que s'oposen al que disposa la present orde.  
  
  
DISPOSICIONS FINALS  
  
Primera. Dret supletori  
En tot el que no preveu esta orde, els beneficiaris se sotmetran al que establix la Llei 38/2003, de 17 de novembre, General de Subvencions; al Reial Decret 887/2006, de 21 de juliol, pel qual s'aprova el Reglament de la Llei General de Subvencions, així com als preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i a la Llei de Pressupostos de la Generalitat.  
Segona. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 23 de setembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET